Sekuel “Constantine” Akan Dihasilkan, Keanu Reeves Kembali Bergandingan Dengan Pengarah Francis Lawrence!
Deadline melaporkan bahawa Warner Bros. kini sedang dalam peringkat awal untuk membangunkan sekuel Constantine, dengan bintang utamanya Keanu Reeves (John Wick, The Matrix) dan pengarah Francais Lawrence disahkan kembali untuk projek yang akan datang.  Akiva Goldsman (I Am Legend) akan menghasilkan skrip serta berkhidmat sebagai penerbit dibawah syarikatnya Weed Road Pictures bersama J.J. Abrams dan Hannah Minghella yang mewakili Bad Robot.  Filem pertama telah ditayangkan pada 2005, dan walaupun mendapat reaksi yang bercampur-campur, ia masih mampu mengecapi kejayaan box office dengan kutipan kasar sekitar AS$230.9 juta berbanding kos pembikinan sekitar AS$70-100 juta.  Kesinambungan filem tersebut telah lama diperkatakan, tetapi tidak banyak kemaskini dedahkan kepada umum sejak itu. Paling terkini, pelakon yang memainkan watak Lucifer Morningstar dalam filem asal, Peter Stormare, telah menggoda peminatnya di Instagram tentang sekuel yang sedang dibangunkan.  Walaupun Reeves akan kembali meneruskan peranannya sebagai John Constantine, tidak dipastikan sama ada dia akan turut disertai rakan pelakonnya dari filem asal yang terdiri daripada Rachel Weisz, Shia LaBeouf, Tilda Swinton, Pruitt Taylor Vince, Djimon Hounsou, Gavin Rossdale, Peter Stormare, Max Baker, Francis Guinan, José Zúñiga, Jesse Ramirez, April Grace, Tanoai Reed, dan Michelle Monaghan.  